Michelle Trachtenberg

**Michelle Trachtenberg** (folút: **Michelle Christine Trachtenberg**; New York, 11 oktober 1985 – dêre, 26 febrewaris 2025) wie in Amerikaansk aktrise en presintatrise. Hja waard ynternasjonaal it bekendst mei har rol as Dawn Summers (de jongere suster fan) yn 'e fantasytillefyzjesearje *Buffy the Vampire Slayer*. Fierders spile se ek yn films as *[[EuroTrip]]*, *Ice Princess*, *Black Christmas* en *17 Again*, en yn tillefyzjesearjes as *Six Feet Under* en *Gossip Girl*. 

## Libben en karriêre
### Jonkheid en oplieding
Trachtenberg waard yn 1985 berne yn 'e stêd New York, as de jongste fan 'e beide dochters fan Michael en Lana Trachtenberg. Har heit is in glêsfezelspesjalist dy't út Dútslân komt, wylst har mem, dy't út Ruslân komt, in liedingjaande funksje by in bank beklaait. Beide âlden binne Joaden, en Trachtenberg har pakes en beppes wennen yn Israel. Trachtenberg spriek floeiend Russysk en fierde sawol it kristlike krystfeest as it joadske chanûka.

Hja waard, tegearre mei har âldere suster Irene, grutbrocht yn Sheepshead Bay, in buert fan 'e New&nbsp;Yorkske wyk Brooklyn, dêr't se basisûnderwiis folge oan 'e Public School 99 Elementary School en aktearlessen oan The Bay Academy for the Arts and Sciences. Letter ferfear se mei har âlden en suster nei Los Angeles, yn 'e Amerikaanske steat Kalifornje, dêr't se fuortset ûnderwiis folge oan 'e Notre Dame High School yn 'e wyk Sherman Oaks.

### Aktearkarriêre
Trachtenberg wie foar it earst op 'e Amerikaanske tillefyzje te sjen yn 1988, doe't se trije jier wie, yn in reklamespotsje foar it skjinmakmiddel Wisk. Neitiid spile se yn mear as hûndert oare reklamespotsjes. Har earste rol yn in tillefyzjesearje hie se yn 1991 yn in ôflevering fan 'e plysjesearje *Law & Order*. Fan 1993 oant 1996 wie se te sjen as Lily Montgomery yn 'e soapsearje *All My Children*, wêryn't se foar it earst gearwurke mei Sarah Michelle Gellar. Yn dyselde snuorje wie Trachtenberg fan 1994 oant 1996 te sjen as Nona F. Mecklenberg yn 'e bernerige *The Adventures of Pete & Pete*, dy't útstjoerd waard troch Nickelodeon. 

Op it wite doek makke Trachtenberg yn 1995 har debút mei in figuranteroltsje yn de film *Melissa*. Dêrnei hie se yn 1996 de titelrol yn 'e bernefilm *Harriet the Spy*, dêr't se in Young Artist Award foar wûn yn 'e kategory bêste froulike haadrol yn in spylfilm. Oare films dêr't se ier yn har karriêre yn spile, wiene û.m. *Richie Rich's Christmas Wish* (1998), *Inspector Gadget* (1999) en *Can't Be Heaven* (2000). Op 'e tillefyzje hie se in fêste rol yn 'e searje *Meego*, dy't mar in koart libben beskern wie, mar dêr't se in twadde Young Artist Award mei binnenhelle, diskear yn 'e kategory bêste froulike byrol yn in komeedzjesearje. Fierders fertolke se gastrollen yn searjes as *Dave's World*, *Space Cases*, *Blue's Clues* en *Guys Like Us*. Yn 1998 en 1999 siet se yn it panel fan seizoen 2 en 3 fan 'e tillefyzjekwis *Figure It Out*.

Yn de simmer fan 2000 krige Trachtenberg in fêste rol taskikt yn 'e populêre fantasytillefyzjesearje *Buffy the Vampire Slayer*. Hja spile dêryn Dawn Summers, de yn seizoen&nbsp;5 op mirakuleuze wize ûntstiene jongere suster fan Buffy, dy't sels spile waard troch Sarah Michelle Gellar. Mei de rol fan Dawn Summers briek Trachtenberg net allinnich troch yn 'e Feriene Steaten, mar ek ynternasjonaal. Teffens wûn se der in trêde Young Artist Award mei, yn 'e kategory bêste froulike byrol yn in dramasearje, en waard se der trije kear, yn 2001, 2002 en 2003, mei nominearre foar in Saturn Award. Trachtenberg bleau by *Buffy* oant dy searje yn 2003 stopset waard. Yn deselde snuorje presintearre se fan 2001 oant 2003 ek de jeugdkwis *Truth or Scare* op it tillefyzjekanaal Discovery Kids.

Nei *Buffy the Vampire Slayer* hie Trachtenberg yn 2003 ien fan 'e haadrollen yn gross-outfilm *[[EuroTrip]]*, as de teenager Jenny dy't yn 'e simmerfakânsje mei har broer en in pear freonen op wûnderlike wize troch Jeropa reizget. En yn 2004 hie se in weromkearende rol yn 'e HBO-searje *Six Feet Under*, as de bedoarne popstjer Celeste, foar wa't haadpersoan Keith Charles as liifwacht fungearret. Yn 2005 fertolke Trachtenberg fierders yn *Ice Princess*, in famyljefilm fan Walt Disney Pictures, de titelrol fan Casey Carlyle, dy't ferskuord wurdt tusken har beide grutte leafdes: in takomst as wittenskipster en in nij ûntdutsen dream om in profesjoneel keunstrydster te wurden. Yn *Ice Princess* wiene Trachtenberg har tsjinspylsters Kim Cattrall, Joan Cusack en Hayden Panettiere.

Oare films dêr't Trachtenberg yn spile wiene û.m. *Beautiful Ohio* (2006), *Black Christmas* (2006), *17 Again* (2009), *Cop Out* (2010) en *Take Me Home Tonight* (2011) Yn 2008 wie se as stimaktrise belutsen by de tekenfilm *Dragonlance: Dragons of the Autumn Twilight*, en yn 2013 hie se yn 'e tillefyzjefilm *Killing Kennedy* de rol fan Marina Oswald, de frou fan Lee Harvey Oswald, de moardner fan presidint John F. Kennedy. Yn 'e science fiction-film *The Scribbler* (2014) wurke Trachtenberg gear û.o. Eliza Dushku, ien fan har eardere kollega's út *Buffy the Vampire Slayer*, 

Op 'e tillefyzje hie Trachtenberg yn 2006 gastrollen yn 'e sikehûssearje *House* en yn plysjesearjes as *Law & Order: Criminal Intent* en *Criminal Minds*. Yn it praatprogramma *Late Night with Conan O'Brien* fertelde se op 22&nbsp;desimber 2006 dat *House* har favorite tillefyzjeprogramma wie, en dat se ien fan 'e filmprodusinten fan 'e rige, oan wa't se kunde hie, sels frege hie om in gastrol. 

Ek spile Trachtenberg yn 'e tillefyzjefilms *The Dive from Clausen's Pier* (2005) en *The Circuit* (2008), en fierders liende se har stim fan 2006 oant 2012 oan ferskate personaazjes yn ôfleverings fan 'e animaasjerige *Robot Chicken*, en spriek se yn 2009 yn *The Super Hero Squad Show* de teksten fan it personaazje Valkyrie yn. Fan 2008 oant 2012 spile Trachtenberg de rol fan antagoniste Georgina Sparks yn 28 ôfleverings fan 'e tillefyzjesearje *Gossip Girl* (dêr't se foar nominearre waard foar in Teen Choice Award). En yn 2009 en 2010 hie se in fêste rol yn 'e searje *Mercy*. Fieders hie se yn 2011 weromkearende rollen yn 'e searjes *Love Bites* en *Weeds*.

Trachtenberg wurke ek mei oan ferskate fideoclips. Sa wie se mei har eardere tsjinspiler út *Buffy the Vampire Slayer* Seth Green te sjen yn 'e clip fan it nûmer *This Ain't a Scene, It's an Arms Race*, fan 'e band Fall Out Boy. Ek spile se yn 'e clips fan it nûmer *Tired of Being Sorry* fan Ringside en fan it nûmer *Echo* fan Trapt. Yn maart 2011 stie se op 'e omslach fan 'e Amerikaanske edysje fan it manljusblêd *[[Maxim (tydskrift)|Maxim]]*. Fan ein 2015 ôf spile Trachtenberg in skoaldekaan yn 'e websearje *Guidance*. Yn 2018 spriek se de stim fan it personaazje Judy yn foar de animearre websearje foar folwoeksenen *Human Kind Of*. Njonken har wurk foar de kamera wie Trachtenberg ek efter de skermen aktyf. Sa wie se de útfierend produsinte fan 'e websearje *Guidance* (2015–2017) en fan 'e tillefyzjesearje *Meet, Marry, Murder* (2021). Yn 2023 kroep Trachtenberg nochris yn 'e hûd fan it personaazje Georgina Sparks foar it twadde seizoen fan 'e revival fan 'e searje *Gossip Girl*.

### Ferstjerren
Trachtenberg waard op 'e moarn fan 26&nbsp;febrewaris 2025 troch har mem nearne mear op reägearjend oantroffen yn har appartemint yn New York. Ferpleechkundigen fan in tahastige ambulânse koene inkeld formeel har dea fêststelle. Trachtenberg wie 39 jier âld. Neffens de berjochten yn 'e Amerikaanske media hie se in levertransplantaasje ûndergien en wie har ferstjerren mooglik it gefolch fan ûnferwachtse komplikaasjes. De pleatslike autoriteiten beskôgen it stjergefal yn elts gefal net as fertocht.

## Filmografy

|-

|-
|align="center"| 1991 || *Law & Order* || Dinah Driscoll || gastrol; ôfl. *God Bless the Child*; net fermelden op 'e ôftiteling
|-
|align="center"| 1993 || *Clarissa Explains It All* || Elsie Soaperstein || gastrol; ôfl. *Babysitting*
|-
|align="center"| 1993–1996 || *All My Children* || Lily Benton Montgomery&nbsp;&nbsp; || fêste rol; soapsearje
|-
|align="center"| 1994–1996 || *The Adventures of Pete & Pete* || Nona F. Mecklenberg || weromkearende rol; 14 ôfl.
|-
|align="center"| 1996 || *Dave's World* || Angela || gastrol; ôfl. *Solitaire*
|-
|align="center"| 1996 || *Space Cases* || grapmakker  #1 || gastrol; ôfl. *All You Can Eaty*
|-
|align="center"| 1996  || *A Holiday for Love* || Noelle Murphy || tillefyzjefilm
|-
|align="center"| 1997 || *Meego* || Maggie Parker || fêste rol yn seizoen 1; 13 ôfl.
|-
|align="center"| 1998 || *Blue's Clues* || harsels || gastrol; ôfl. *Blue's Birthday*
|-
|align="center"| 1998 || *Reading Rainbow* || fertelster || gastrol; ôfl. *Math Curse*
|-
|align="center"| 1998 || *Guys Like Us* || Katie || gastrol; ôfl. *Maestro's First Crush*
|-
|align="center"| 1998–1999 || *Figure It Out* || n.f.t. || as panellid yn in kwis; 12 ôfl.
|-
|align="center"| 2000 || *A Father's Choice* || Kelly McClain || tillefyzjefilm
|-
|align="center"| 2000–2003 || *Buffy the Vampire Slayer* || Dawn Summers || fêste rol yn seizoen 5–7; 66 ôfl.
|-
|align="center"| 2001–2003|| *Truth or Scare* || n.f.t. || as presintatrise fan in kwis; 20 ôfl.
|-
|align="center"| 2004 || *Six Feet Under* || Celeste || weromkearende rol; 4 ôfl.
|-
|align="center"| 2005 || *The Dive from Clausen's Pier* || Carrie Beal || tillefyzjefilm
|-
|align="center"| 2006 || *House* || Melinda Bardach || gastrol; ôfl. *Safe*
|-
|align="center"| 2006 || *Law & Order: Criminal Intent* || Lisa Willow Tyler || gastrol; ôfl. *Weeping Willow*
|-
|align="center"| 2006–2018 || *Robot Chicken* || ferskate personaazjes || as stimaktrise; 6 ôfl.
|-
|align="center"| 2008 || *The Circuit* || Kylie Shines || tillefyzjefilm
|-
|align="center"| 2008–2012 || *Gossip Girl* || Georgina Sparks|| weromkearende rol; 28 ôfl.
|-
|align="center"| 2009|| *The Super Hero Squad Show* || Valkyrie || as stimaktrise; gastrol; 2 ôfl.
|-
|align="center"| 2009–2010|| *Mercy* || Chloe Payne || fêste rol yn seizoen 1; 22 ôfl.
|-
|align="center"| 2011 || *Love Bites* || Jodie || weromkearende rol; 3 ôfl.
|-
|align="center"| 2011 || *Weeds* || Emma Karlin || weromkearende rol; 5 ôfl.
|-
|align="center"| 2013 || *Criminal Minds* || Diane Turner || gastrol; ôfl. *Zugzwang*
|-
|align="center"| 2013 || *Killing Kennedy* || Marina Oswald || tillefyzjefilm
|-
|align="center"| 2013 || *NCIS: Los Angeles* || Lily Lockhart || gastrol; ôfl. *Merry Evasion*
|-
|align="center"| 2015 || *Sleepy Hollow* || Abigail Adams|| gastrol; ôfl. *Pittura Infamante*
|-
|align="center"| 2015 || *SuperMansion* || Blood Moon || as stimaktrise; gastrol; ôfl. *A Midsummer Night's Ream*
|-
|align="center"| 2015 || *The Christmas Gift* || Megan || tillefyzjefilm
|-
|align="center"| 2015 || *Guidance* || Anna || websearje; weromkearende rol; 6 ôfl.; ek útfierend produsinte
|-
|align="center"| 2016 || *Chopped Junior* || n.f.t. || as sjuerylid, 1 ôfl.
|-
|align="center"| 2016 || *Sister Cities* || Dallas Baxter || tillefyzjefilm
|-
|align="center"| 2018 || *Human Kind Of* || Judy || as stimaktrise yn in websearje; fêste rol; 21 ôfl. 
|-
|align="center"| 2021 || *Meet, Marry, Murder* || n.f.t. || as presintatrise fan in websearje; 13 ôfl.; ek útfierend produsinte
|-
|align="center"| 2022–2023 || *Gossip Girl* (revival) || Georgina Sparks || gastrol; 2 ôfl.
|-

|-
|align="center"| 1995 || *Melissa* || Lena || net fermelden op 'e ôftiteling
|-
|align="center"| 1996 || *Harriet the Spy* || Harriet M. Welsch || 
|-
|align="center"| 1998 || *Richie Rich's Christmas Wish* || Gloria Glad || direkt-op-fideo útbrocht
|-
|align="center"| 1999 || *Inspector Gadget* || Penny Brown || 
|-
|align="center"| 1999 || *Can't Be Heaven* || Julie || 
|-
|align="center"| 2004 || *[[EuroTrip]]* || Jenny || 
|-
|align="center"| 2004 || *Mysterious Skin* || Wendy Peterson || 
|-
|align="center"| 2005 || *Ice Princess* || Casey Carlyle || 
|-
|align="center"| 2006 || *Beautiful Ohio* || Sandra || 
|-
|align="center"| 2006 || *Black Christmas* || Melissa Kitt || 
|-
|align="center"| 2008 || *Dragonlance: Dragons of Autumn Twilight*&nbsp;&nbsp; || Tika Waylan || as stimaktrise; direkt-op-fideo útbrocht
|-
|align="center"| 2009 || *Against the Current* || Suzanne || 
|-
|align="center"| 2009 || *17 Again* || Maggie O'Donnell || 
|-
|align="center"| 2010 || *Cop Out* || Ava Monroe || 
|-
|align="center"| 2010 || *DC Showcase: Jonah Hex* || famke yn bar || as stimaktrise; koarte film
|-
|align="center"| 2011 || *Take Me Home Tonight* || Kitchelle || 
|-
|align="center"| 2013 || *Sexy Evil Genius* || Miranda Prague || direkt-op-fideo útbrocht
|-
|align="center"| 2014 || *The Scribbler* || Alice || 
|-
|align="center"| 2024 || *Spyral* || Michelle Cody White || 
|-

|-
|align="center"| 2004 || *Echo* || famke || nûmer fan 'e band Trapt
|-
|align="center"| 2005 || *Tired of Being Sorry* || famke || nûmer fan 'e band Ringside
|-
|align="center"| 2007 || *This Ain't a Scene, It's an Arms Race* || famke || nûmer fan 'e band Fall Out Boy
|-
|}

## Keppelings om utens
*  Michelle Trachtenberg op Twitter
*  Folsleine filmografy fan Michelle Trachtenberg yn 'e ''Internet Movie Database'' (IMDb)